ททท. สำนักงานระยอง ร่วมกับชมรมสวนท่องเที่ยวเชิงเกษตรจังหวัดระยอง เชิญชวนเที่ยวชมสวนผลไม้ ในช่วงเทศกาลเที่ยวสวนผลไม้ ในปีนี้
การท่องเที่ยวแห่งประเทศไทย สำนักงานระยอง ร่วมกับชมรมสวนท่องเที่ยวเชิงเกษตรจังหวัดระยอง เชิญชวนเที่ยวชมสวนผลไม้ ในช่วงเทศกาลเที่ยวสวนผลไม้ ในปีนี้ นายอุทิศ ลิ่มสกุล ผู้อำนวยการการท่องเที่ยวแห่งประเทศไทย สำนักงานระยอง กล่าวว่า ในช่วงเทศกาลผลไม้จังหวัดระยอง ระหว่างเดือนเมษายน – กรกฎาคมของทุกปี เป็นฤดูกาลท่องเที่ยวของจังหวัดระยอง ซึ่งในปีที่ผ่านมามีนักท่องเที่ยวเดินทางมาท่องเที่ยวประมาณ 2 ล้านคน มีรายได้จากการท่องเที่ยวกว่า 8,600 ล้านบาท สำหรับในปีนี้คาดว่า จะมีการขยายตัวไม่ต่ำกว่าร้อยละ 10 ทั้งจำนวนและรายได้จากการท่องเที่ยว โดยการท่องเที่ยวแห่งประเทศไทยสำนักงานระยอง ได้วางแผนการดำเนินงานด้านตลาดและด้านการประชาสัมพันธ์อย่างต่อเนื่อง เพื่อให้นักท่องเที่ยวเข้าถึงข้อมูลสวน เส้นทางท่องเที่ยวสวนผลไม้ได้ง่ายขึ้น ประกอบกับผู้ประกอบการท่องเที่ยวได้ส่งเสริมการขาย เพื่อดึงดูดนักท่องเที่ยวหลากหลายรูปแบบ และในปีนี้เปิดสวนให้นักท่องเที่ยวเข้าชมสวนจำนวน 42 แห่ง จากเดิม 30 แห่ง ราคาเข้าชมตั้งแต่ 300-500 บาท ผู้สนใจสอบถามข้อมูลได้ที่ ททท.สำนักงานระยอง หรือ 1672 เบอร์เดียวเที่ยวทั่วไทย                                                                     ปรีดี วริลุน/ข่าว สวท.ระยอง